Усттаршиву та-дунугу тIалавссар |\nУсттаршиву та-дунугу тIалавссар\nМарт зурул 2-нний МахIачкъалалив Дусшиврул къатраву хьунни WorldSkills Russia «Жагьилсса пишакартал» тIисса региондалул III-мур чемпионатрал хIасиллал мажлис.\nШикку гьуртту хьунни 150-нния ливчусса жагьилтал ва микссава экспертътал. Му бакъассагу, гьашинусса чемпионатрай гьурттушинна дунни личIи-личIисса регионная бувкIсса хъамаллурал, жяматрал ва политикалул ишккаккултрал, хьхьичIунсса компаниярттал каялувчитурал.\nМажлис тIивтIуна дуниял­лийх машгьур хьусса «Лезгинка» ансамбльданул къав­тIавурттайну. СахIналий кка­ккан дунни чемпионатрал даврия ва микку гьурттушинна дуллалиминнал пишардал усттаршиврия бусласисса видео.\nХъирив ихтилат бунни ДР-лул захIматрал ва социал хьхьи­чIунмайшиврул министрнал буржру биттур буллалисса Расул Ибрагьимовлул.\n— Чемпионат нанисса шанма-мукьва гьантлул мутталий 300-нния ливчусса жагьилтурал ккаккан дунни цала-цала пишар­дал усттаршиву. WorldSkills Russia чемпионат дуллай байбивхьуния шихунмай инсантуран кIул хьунни захIматрал пишарду хIакьинусса заманнай тIалавну бушиву. Гьашинусса чемпионатрай жагьилтурал ккаккан дунни 24-хъул журалул пишардал усттаршиву. Чемпионат жула республикалун хъуннасса агьамшиву дусса хъанахъиссар, цанчирча экономика хьхьичIуннай шаву хъар хъанай дуну тIий так квалификация дусса пишакартурайн, — увкунни Расул Ибрагьимовлул.\nМуния махъ сахIналий барча бунни ва арцуйнусса бахшишру дуллунни бяст-ччаллаву хьхьичIунсса кIанттурду бувгьусса пишакартуран.\nЖагьилтал барча буллай, миннан медальлу, хIурматрал грамотартту дуллай ия Республикалул жагьилтал давур­ттал дузал буллалисса «Успех» центрданул директор Шамил МахIаммадов.\nВа чемпионатрай ххув хьу­сса жагьилтал кьамул бантIиссар Дагъусттаннал цачIун дур командалувун, гьашину Южно-Сахалинскалий хьунтIисса «Жагьилсса пишакартурал» миллатирттал VI-мур чемпионатрай гьурттушинна дан.\nВа чемпионатрай, муданма кунма, гьашинугу хьхьичIунсса кIанттурду бувгьунни Каспийскаллал Серго Орджоникидзел цIанийсса Машиностроениялул ва сервисрал колледжрал студентътурал.\n«Инженерный дизайн» компетенциялий цалчинсса кIану бувгьунни Исяев Кьурбаннул, кIилчинмур – Каримуллагь Сулаймановлул ва шамилчинмур – Фарид Амировлул.\n«Токарные работы на станках с ЧПУ» компетенциялий цалчинсса кIану бувгьунни Мевлюд Таибовлул, кIилчинмур – Сяид Залимхановлул ва шамилчинмур – Илдар Тажуттиновлул.\n«Фрезерные работы на станках с ЧПУ» тIисса компетенциялий цалчинсса кIану бувгьунни Арслан НурбахIандовлул, кIилчинмур – Муслим МахIам­мадовлул, шамилчинмур – ТIагьир Жабраиловлул.\nАвтоххуллурдал колледжраву хьусса «Машинартту бакьин баврил» бяст-ччаллаву шамилчинсса кIану бувгьунни вава колледжрал студент Сяид Халатовлул.\nПредыдущая записьРисалалул хIакъиравусса пикрирдуСледующая записьШамил Рамазанов Ккуллал райондалул администрациялул зузалтращал